10. ระบบการควบคุมภายใน

10.1 การประเมินความเพียงพอของระบบควบคุมภายในโดยคณะกรรมการบริษัท

ในการประชุมคณะกรรมการบริษัทครั้งที่ 4/2549 เมื่อวันที่ 8 พฤศจิกายน 2549
โดยมีคณะกรรมการตรวจสอบของบริษัทรวม 3 ท่านเข้าร่วมประชุม
คณะกรรมการได้ประเมินความเพียงพอของระบบควบคุมภายในของบริษัทโดยการพิจารณารายงานการควบคุมภายในที่จัดทำโดยผู้ตรวจสอบระบบควบคุมภายในซึ่งเป็นบริษัทภายนอกองค์กรและซักถามข้อมูลจากฝ่ายบริหาร
และการตอบแบบประเมินความเพียงพอของระบบควบคุมภายในของบริษัทในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม คณะกรรมการบริษัทมีความเห็นว่า
ปัจจุบันบริษัทมีระบบควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอ
และสามารถป้องกันทรัพย์สินของบริษัทอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ
เช่น มีการกำหนดอำนาจอนุมัติสั่งการ และมีการจัดทำระเบียบปฏิบัติงานที่เป็นลายลักษณ์อักษร
รวมทั้งบริษัทได้จัดให้มีระบบการตรวจสอบภายในขึ้นเพื่อเป็นกลไกที่สำคัญที่มีความเป็นอิสระในการติดตามและประเมินผลการควบคุมภายใน
นอกจากนี้ บริษัทได้จัดให้มีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

10.2 นโยบายการดำเนินการตรวจสอบภายใน

บริษัทได้เริ่มจัดตั้งสำนักงานตรวจสอบภายในเมื่อวันที่ 15 สิงหาคม 2548
เพื่อทำหน้าที่ตรวจสอบและจัดทำระบบตรวจสอบการควบคุมภายในของบริษัทในขอบเขตที่ครอบคลุมถึงระบบการควบคุมภายใน
การกำกับดูแลกิจการที่ดี
รวมทั้งการสอบทานรายการระหว่างกันเพื่อนำเสนอต่อคณะกรรมการตรวจสอบของบริษัท ทั้งนี้ ในปี
2548 บริษัทได้ว่าจ้างบริษัทสอบบัญชีธรรมนิติ จำกัด
ในการตรวจสอบระบบควบคุมภายในและให้คำแนะนำในการปรับปรุงระบบควบคุมภายใน ปัจจุบัน ณ
วันที่ 31 ธันวาคม 2549 บริษัทมีพนักงานตรวจสอบภายในจำนวน 1 คน
ซึ่งทำงานร่วมกับพนักงานในแผนกต้นทุนจำนวน 4 คน ทั้งนี้
แผนกต้นทุนมีหน้าที่ในการตรวจสอบความถูกต้องครบถ้วนของเอกสารการขออนุมัติเบิกจ่ายที่ได้รับจากสำนักงานใหญ่และจากโครงการก่อสร้าง
อย่างไรก็ตาม บริษัทอยู่ระหว่างสรรหาพนักงานตรวจสอบภายในเพิ่มเติมอีกจำนวน 1 คน
เพื่อรองรับการปฏิบัติงานภายหลังจากที่บริษัทเข้าจดทะเบียนในตลาดหลักทรัพย์
และเพื่อให้ระบบควบคุมภายในมีความสมบูรณ์และมีประสิทธิภาพมากขึ้นบริษัทได้ว่าจ้างบริษัทจากภายนอกเพื่อทำหน้าที่ผู้ตรวจสอบภายในเพิ่มเติมร่วมกับสำนักงานตรวจสอบภายในของบริษัทในปี
2549 โดยในการประชุมคณะกรรมการบริษัทครั้งที่ 1/2549 เมื่อวันที่ 16 กุมภาพันธ์ 2549
คณะกรรมการบริษัทได้แต่งตั้งให้บริษัท ไอษ์ธวิน จำกัด
ซึ่งประกอบธุรกิจให้บริการตรวจสอบภายในและให้บริการวางระบบบัญชี
เป็นผู้ตรวจสอบระบบควบคุมภายในของบริษัทสำหรับปี 2549

ส่วนในปี 2550 บริษัทมีนโยบายที่จะว่าจ้างบริษัท ไอษ์ธวิน จำกัด
ซึ่งประกอบธุรกิจให้บริการตรวจสอบภายในและให้บริการวางระบบบัญชี
เป็นผู้ตรวจสอบระบบควบคุมภายในของบริษัทสำหรับปี 2550
เนื่องจากมองว่าผลงานการตรวจสอบได้ช่วยส่งเสริมการดำเนินงานของสำนักงานตรวจสอบภายในของบริษัทให้มีประสิทธิภาพยิ่งขึ้น

ทั้งนี้บริษัทมีนโยบายพิจารณาแผนการตรวจสอบระบบควบคุมภายในของบริษัทเป็นประจำทุกปี
เพื่อพิจารณาว่าสมควรแต่งตั้งบริษัทที่ประกอบธุรกิจให้บริการตรวจสอบภายในเป็นผู้ตรวจสอบระบบควบคุมภายในและแผนการตรวจสอบการควบคุมภายใน
หรือจะมอบหมายให้สำนักงานตรวจสอบภายในของบริษัททำหน้าที่ตรวจสอบและจัดทำระบบตรวจสอบการควบคุมภายในเอง

10.3 ข้อสังเกตของผู้สอบบัญชีสำหรับระบบการควบคุมภายในของบริษัท

บริษัท สอบบัญชีธรรมนิติ จำกัด
ผู้สอบบัญชีของบริษัทได้ทำการสอบทานระบบการควบคุมภายในสำหรับปี 2548 ตามรายงานลงวันที่
16 กุมภาพันธ์ 2549
ซึ่งผู้สอบบัญชีได้ให้ข้อสังเกตสำหรับระบบการควบคุมภายในของบริษัทและแจ้งให้บริษัททราบพร้อมกับข้อเสนอแนะเพื่อพิจารณาปรับปรุงแก้ไข
โดยมีประเด็นสำคัญดังต่อไปนี้

1.  เจ้าหนี้การค้า

  บริษัทมีเจ้าหนี้การค้าค้างนาน ที่ยังไม่ได้จ่ายชำระ

2.  เงินประกันผลงานค้างจ่ายผู้รับเหมา

บริษัทมีเงินประกันผลงานค้างจ่ายผู้รับเหมาช่วงซึ่งค้างจ่ายเป็นเวลานานและเป็นเงินประกันผลงานผู้รับเหมาช่วงในงานก่อสร้างที่จบแล้วทั้งสิ้น
โดยผู้รับเหมาช่วงดังกล่าวไม่ได้เรียกเก็บเงินประกันผลงานคืน

ทั้งนี้ เพื่อให้บริษัทมีระบบควบคุมภายในที่เหมาะสม
บริษัทได้ดำเนินการแก้ไขและปฏิบัติตามข้อเสนอแนะของผู้สอบบัญชีซึ่งระบุในเอกสารเกี่ยวกับข้อสังเกตของผู้สอบบัญชีสำหรับระบบการควบคุมภายในของบริษัท
และได้นำเสนอรายงานและแนวทางการปรับปรุงแก้ไขในการประชุมคณะกรรมการตรวจสอบครั้งที่
1/2549 เมื่อวันที่ 16 กุมภาพันธ์ 2549 ซึ่งประชุมร่วมกับผู้สอบบัญชีของบริษัท
โดยสามารถสรุปแนวทางการดำเนินการได้ดังนี้

1.  เจ้าหนี้การค้า

  บริษัทจะติดตามหาสาเหตุการค้างชำระเพื่อปรับปรุงรายการเจ้าหนี้ดังกล่าวให้ถูกต้อง ทั้งนี้
  บริษัทได้ทำการแจ้งเจ้าหนี้ซึ่งมียอดค้างชำระเป็นระยะเวลานานให้ทำการตรวจสอบและยืนยันยอดค้างชำระกับทางบริษัท
  โดยหากมียอดค้างชำระอยู่จริงให้ดำเนินการนำหลักฐานยอดหนี้ค้างชำระมายืนยันเพื่อรับเงินค้างชำระกับทางบริษัทแล้ว
  หากเจ้าหนี้การค้ารายใดไม่ติดต่อกลับหรือติดต่อไม่ได้
  บริษัทจะจัดทำเอกสารขออนุมัติตัดจ่ายรายการเจ้าหนี้การค้าดังกล่าวกับทางกรรมการผู้จัดการต่อไป

2.  เงินประกันผลงานค้างจ่ายผู้รับเหมา

  บริษัทได้ทำการแจ้งเจ้าหนี้ซึ่งมียอดค้างชำระเป็นระยะเวลานานให้ตรวจสอบและยืนยันยอดค้างชำระกับทางบริษัท
  โดยหากมียอดค้างชำระอยู่จริงให้ดำเนินการนำหลักฐานยอดหนี้ค้างชำระมายืนยันเพื่อรับเงินค้างชำระกับทางบริษัท
  นอกจากนี้
  บริษัทจะจัดทำระเบียบปฏิบัติในเรื่องการตัดจำหน่ายบัญชีเงินประกันผลงานค้างจ่ายออกจากบัญชี
  ได้แก่ อายุของเงินประกันผลงานค้างจ่าย เป็นต้น